<classify> NAIBU Waziri wa Fedha na Mipango, Dk Ashatu Kijaji, ameitaka Mamlaka ya Mapato Tanzania TRA, kuweka mifumo imara itakayomtambua kila mfanyabiashara na bidhaa anazouza, ili kukusanya kodi stahiki na kupunguza mianya ya ukwepaji kodi.Alisema hayo kwa viongozi wa Mamlaka ya Mapato Tanzania TRA wa Mikoa ya Kodi ya Ilala na Kariakoo, wakati wa ziara yake ya kutembelea Ofisi za Mamlaka hiyo inayoendelea jijini Dar es Salaam.Dk Kijaji alisisitiza kuwa TRA ina jukumu kubwa la kuhakikisha kwamba inavuka lengo la makusanyo iliyojiwekea ili kumsaidia Rais John Magufuli, atekeleze majukumu yake kwa ufanisi na kulifikisha Taifa pale alipodhamiria.Naiagiza Mamlaka kuanza kukagua watumiaji wote wa mashine za utoaji risiti za kieletroniki EFD hasa kwa wafanyabiashara wa Kariakoo ili kuhakikisha kila anayeuza anatoa risiti na anayenunua anadai risiti na kwa kufanya hivyo itasaidia kuongeza makusanyo na kupelekea Taifa letu kujiendesha kupitia fedha zetu wenyewe kwa kuwa hakuna taifa huru bila mapato, alisisitiza.Naibu Waziri huyo aliwataka moafisa wa TRA kutokaa ofisini badala yake wawatembelea wafanyabiashara ili kuhakiki matumizi ya mashine za utoaji wa risiti za kieletroniki EFD.Awali, Meneja wa Ofisi ya Mkoa wa Kodi wa Kariakoo, Alex Katundu alimueleza Dk Kijaji kuwa mkoa wake wa kikodi una jumla ya wafanyabiashara waliosajiliwa na mamlaka hiyo 22,279 na kati ya hao wafanyabiashara 16,068 wanatumia mashine za EFD. Alisema mkoa wa kodi wa Kariakoo kwa mwaka 201819 walidhamiria kukusanya Sh bilioni 138.66 lakini walifanikiwa kukusanya Sh bilioni 109 ambayo ni sawa na asilimia 79 ya malengo waliyojiwekea.Katika Mkoa wa kikodi wa Ilala, Kaimu Meneja Steven Kuzeni alisema katika kuhakikisha mkoa wake unakusanya ipasavyo kodi ya majengo, wamedhamiria kusajili majengo yote yanayozunguka mkoa huo wa kikodi na hadi sasa wameshasajili majengo katika kata 26 kati ya kata 32 zilizopo katika eneo lake.Ofisi yangu kwa mwaka 201920 ina mkakati kabambe wa kuhakikisha inaongeza idadi ya walipa kodi ya mapato na wale wa ongezeko la thamani VAT, aliongeza Kuzeni.Katika hatua nyingine, Kijaji aliwapongeza watumishi wa Mamlaka ya Mapato Tanzania kwa kuvuka lengo la makusanyo kwa mwezi Septemba ambapo imekusanya Sh trilioni 1.76, kiasi ambacho hakijawahi kukusanywa tangu nchi ipate uhuru na kuwahimiza kukaa pamoja na Taasisi zote zinazofanya kazi kwa karibu na mamlaka hiyo ili kuona ni kipi kinaweza kuboreshwa zaidi ili kuwapa fursa watanzania kulipa kodi bila serikali kuwalazimisha.  <topic>: KITAIFA 